Diari Oficial de la Generalitat Valenciana


Sumari del DOGV 3286, del 15-07-1998 (1998/5361)

RESOLUCIÓ d’11 de juny de 1998, del conseller d’Obres Públiques, Urbanisme i Transports, que aprova definitivament l’homologació modificativa del Sector 2 del PGOU de Sagunt.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3286

Data del DOGV
:   15-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/5361


Data del document
:   11-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ d'11 de juny de 1998, del conseller d'Obres Públiques, Urbanisme i Transports, que aprova definitivament l'homologació modificativa del Sector 2 del PGOU de Sagunt. [1998/5361]
  
Vist l'expedient relatiu al Projecte d'Homologació Modificativa, Sector 2, del Pla General d'Ordenació Urbana del Municipi de Sagunt (València), del qual resulten els següents
  
Antecedents de fet
  
Primer
  
El ple de l'Ajuntament de Sagunt, en sessió celebrada el dia 17 d'octubre de 1997, va acordar sotmetre a informació pública el projecte. Després del pertinent període d'exposició pública, en el qual es va presentar una al·legació, es va aprovar provisionalment pel mateix òrgan en data 24 de febrer de 1998, tenint entrada l'expedient en el Registre de la Comissió Territorial d'Urbanisme de València en data 26 de març de 1998.
  
Segon
  
El projecte consta de memòria, document d'homologació i plans d'informació i d'ordenació.
  
Tercer
  
S'ha emés informe favorable per la Direcció General d'Obres Públiques (Divisió de Carreteres) de la COPUT, en data 15 de desembre de 1997.
  
Quart
  
El Municipi de Sagunt té Pla General d'Ordenació Urbana aprovat definitivament pel conseller d'Obres Públiques, Urbanisme i Transports amb data 14 d'abril de 1992, del qual s'han tramitat fins a la data diverses modificacions.
  
Cinquè
  
En data 10 de desembre de 1997, el director general d'Urbanisme i Ordenació Territorial, va emetre informe previ favorable, el qual va entrar en l'ajuntament en data 26 de desembre de 1997.
  
Sisè
  
La Comissió Territorial d'Urbanisme de València, en sessió celebrada el 28 de maig de 1998, va informar favorablement l'homologació modificativa, Sector 2, del Pla General d'Ordenació Urbana del Municipi de Sagunt, i va proposar al conseller d'Obres Públiques, Urbanisme i Transports l'aprovació definitiva.
  
Fonaments de dret
  
Primer
  
Respecte del procediment, en aquest cas, s'han observat les prescripcions legalment establertes per als expedients d'homologació d'aquesta índole, que estan constituïdes pels articles 38 i següents per remissió de la disposició transitòria primera i article 51.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
Quant al fons de l'assumpte, la modificació pretén la divisió del Sector T.Q.T.0, Ampliació del barri del Port, amb una extensió de 380.000 m2 i un aprofitament de 0'67 m2t/m2s, en dos sectors separats per la carretera de la Diputació del Port de Sagunt a les Valls, que passaran a denominar-se Sector 2 Est i Sector 2 Oest. En el citat projecte també es modifica el vial internuclis del Sector 2 Oest, que uneix els punts extrems amb una línia recta, incloent-hi per a això terrenys del SUNP-IV, que com a conseqüència veuran alterada la classificació. Respecte del cementiri (SGES/15) es reajusten els límits, i es porten fins al vial previst pel Pla General cap al nord, el vial internuclis pel sud, la carretera de la Diputació per l'est i el límit actual ampliat per l'oest.
  
Quart
  
Les determinacions contingudes en l'homologació modificativa es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Cinquè
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del que estableix l'article 38.3 per remissió de la disposició transitòria primera de la Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Vists els preceptes legals citats i altres de concordant i pertinent aplicació.
  
RESOLC
  
Aprovar definitivament l'homologació modificativa del Sector 2 del Pla General d'Ordenació Urbana de Sagunt.
  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició d'aquest, de conformitat amb el que preveuen els articles 57.2.f) i 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que estime oportú.
  
València, 11 de juny de 1998.- El conseller d'Obres Públiques, Urbanisme i Transports: José Ramón García Antón.
  
IV. ADMINISTRACIÓ DE JUSTÍCIA
  
a) EDICTES I CÈDULES DE NOTIFICACIÓ